Bošegong bjo bongwe pele re tloga motseng o itšego, re ile ra ba le seboka se segolo le ditho tša motse gotee le baetapele ba kereke ya moo. Relvie o gopola ka gore: “Ke ile ka ikwa go swana le Stefano ge a be a eme ka pele ga Sanhedrine gore a emele therešo, eupša ke feela gore rena batheetši ba rena ba be ba na le bogwera.” Ge bagoeledi bao ba tshelelago ba feditše go bolela, mosadi yo a bego a ikarabela ka Sunday school kerekeng ya Lutere o ile a emelela gomme a leboga mmamogolo wa gagwe, yoo e bego e le yo mongwe wa bagoeledi bao, ge a dirile maiteko a go tlo ruta batho ba gabo therešo. Mosadi yoo o itše: “Mohlala wa gago o mobotse o swana le wa mosadi wa Mosamaria yoo a ilego a ya gae gomme a fihla a botša ba gabo dilo tše dibotse tšeo a di kwelego go Jesu. Re leboga ge o sa ka wa re lebala.”